Document ID: 32005D0488

ODLOČBA KOMISIJE
z dne 6. julija 2005
o odobritvi odstopanj za uskladitev statističnih sistemov držav članic z Uredbo Evropskega parlamenta in Sveta (ES) št. 501/2004 o četrtletnih finančnih računih sektorja država
(notificirano pod dokumentarno številko K(2005) 1861)
(Besedila v češkem, danskem, nemškem, estonskem, grškem, španskem, francoskem, angleškem, italijanskem, latvijskem, litovskem, poljskem, slovenskem in slovaškem jeziku so edina verodostojna)
(2005/488/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega parlamenta in Sveta (ES) št. 501/2004 z dne 10. marca 2004 o četrtletnih finančnih računih sektorja država (1) in zlasti člena 6(3) in (4) Uredbe,
ob upoštevanju zahtev Češke republike, Kraljevine Danske, Zvezne republike Nemčije, Republike Estonije, Helenske republike, Kraljevine Španije, Francoske republike, Irske, Italijanske republike, Republike Ciper, Republike Latvije, Republike Litve, Velikega vojvodstva Luksemburg, Republike Malte, Republike Avstrije, Republike Poljske, Republike Slovenije in Slovaške republike,
ob upoštevanju naslednjega:
(1)
Namen Uredbe (ES) št. 501/2004 je navesti in opredeliti glavne značilnosti kategorij ESA 95 finančnih transakcij in stanja finančnih sredstev in obveznosti za sektor država in za vsakega od podsektorjev v okviru sektorja država. Države članice morajo po načelu postopnosti četrtletno poslati podatke Komisiji (Eurostatu).
(2)
Vendar Komisija v skladu s členom 6(3) in (4) Uredbe (ES) št. 501/2004 državam članicam odobri eno ali več odstopanj od časovnega razporeda, določenega z Uredbo za predložitev četrtletnih podatkov. Navedena odstopanja so odobrena za različne namene in zanje veljajo različni pogoji.
(3)
V skladu z določbami Uredbe (ES) št. 501/2004 je več organov oblasti držav članic pismeno zahtevalo dodelitev odstopanj, da bi se jim omogočila uskladitev nacionalnih statističnih sistemov z zahtevami Uredbe.
(4)
Po podatkih, predloženih Eurostatu, izhajajo zahtevki držav članic po odstopanjih iz potrebe po večjih prilagoditvah nacionalnih statističnih sistemov, da bi v celoti izpolnile zahteve Uredbe (ES) št. 501/2004. Zahtevana odstopanja se zato v celoti dodelijo -
SPREJELA NASLEDNJO ODLOČBO:
Člen 1
S to odločbo se odobri odstopanja državam članicam, navedenim v Prilogi, v skladu s pogoji in iz njih izhajajočimi omejitvami, določenimi v Prilogi, da bi se državam članicam omogočila uskladitev nacionalnih statističnih sistemov z zahtevami Uredbe (ES) št. 501/2004.
Člen 2
Ta odločba je naslovljena na Češko republiko, Kraljevino Dansko, Zvezno republiko Nemčijo, Republiko Estonijo, Helensko republiko, Kraljevino Španijo, Francosko republiko, Irsko, Italijansko republiko, Republiko Ciper, Republiko Latvijo, Republiko Litvo, Veliko vojvodstvo Luksemburg, Republiko Malto, Republiko Avstrijo, Republiko Poljsko, Republiko Slovenijo in Slovaško republiko.
V Bruslju, 6. julija 2005

Labels: 4
19
10
12
18
15